*Tämä artikkeli kertoo sarjakuvalehdestä. Sarjakuvahahmosta nimeltä Roope Ankka on erillinen artikkeli.*

**Roope-setä** (vuosina 1978–1985 **Roope-setä taskulehti**) oli Sanoma-yhtymään kuuluvan Sanoma Media Finlandin vuosina 1978–2017 julkaisema suomalainen sarjakuvalehti, joka sisälsi Disneyn sarjakuvamaailmaan sijoittuvia sarjakuvia. Lehden pääosassa seikkaili Roope Ankka.

Ilmestymisaikataulu
-------------------

Lehti ilmestyi ensimmäisen kerran vuonna 1978, jolloin siitä ilmestyi neljä numeroa. Vuosina 1979 ja 1980 lehti ilmestyi joka toinen kuukausi, mutta vuodesta 1981 vuoteen 2014 se ilmestyi kerran kuukaudessa. Ilmestymispäivä oli aluksi kunkin kuun ensimmäinen keskiviikko. 

Vuodesta 2015 alkaen lehti ilmestyi 10 kertaa vuodessa. Numeroiden ilmestymisen välillä oli aina noin viisi viikkoa, joten lehti tuli tammi-, helmi-, maalis-, huhti-, kesä-, heinä-, elo-, syys-, marras- ja joulukuussa. Ilmestymispäivä oli perjantai.

Sisältö ja rakenne
------------------

Yleensä lehti sisälsi kolme tai neljä pitkää tarinaa sekä mahdollisesti muutaman lyhyemmän tarinan, jotka olivat Suomessa ennen julkaisemattomia. Tarinat oli pääosin tuotu italialaisesta *Topolino*-lehdestä. 

Sarjakuvien lisäksi lehdessä julkaistiin muun muassa: 

* *Vanhan visukintun päiväkirjaa* (vuodesta 1985 (nro 67) vuoteen 2003 (nro 292)

* *Klubimestarin palstaa* (vuodesta 1987 (nro 100) vuoteen 2003 (nro 292)

* *Roope-sedän tietotoimistoa* (vuodesta 2004 (nro 293) vuoteen 2011 (nro 388)

* *Päivän Pamausta* (vuodesta 2012 (nro 389) vuoteen 2017 (nro 454)

* *Dekkaripähkinöitä* (vuodesta 2004 (nro 293) vuoteen 2017 (nro 454).

Numeroon 1/2017 (nro 445) asti lähes joka lehdessä oli myös kilpailutehtävä. Lehdessä oli myös usein pieniä artikkeleita Disneyn sarjakuvamaailmasta ja sen sarjakuvataiteilijoista. Lehden tilaajille annettiin myös useana vuonna tilaajalahjoja.

Huhtikuusta 1985 (ja numerosta 68) joka numerossa julkaistiin Carl Barksin yksisivuinen tarina suomeksi. Vuonna 1987 kieleksi tuli englanti. Vuonna 2000 yksisivuisia tarinoita julkaistiin myös muilla kielillä. Vuonna 2001 Barksin yksisivuiset tarinat vaihdettiin Al Taliafferron yksisivuisiin ja vieraat kielet korvattiin suomen eri murteilla. Vuodesta 2002 lähtien yksisivuisten kieli oli jälleen englanti ja niiden käsikirjoittajat ja piirtäjät vaihtelivat.

Vuosina 1997–2003 ja 2005–2011 lehdessä julkaistiin myös keräilykuvia ja jokaisella vuodella oli omat aiheensa:

* 1997: Don Rosa keräilykuva
* 1998: Carl Barks keräilykansi
* 1999: Konnakabinetti
* 2000: Visukintun huippuhetket
* 2001: Pohatan pokkaripoppoo
* 2002: Roope Ankan aarteet
* 2003: Historian helmet 1978–2003
* 2005: Disney-sarjakuva 75 vuotta
* 2006: Konnia ja sankareita
* 2007: Roopen juhlapotretit
* 2008: Tähtien varjossa
* 2009: Aku Ankan vuosi
* 2010: Aku Ankan taskukirja 40 vuotta
* 2011: Kuukauden potretti

Vuoden 2007 ensinumerossaan lehti ilmoitti, että saman vuoden joulukuussa ilmestyy kaikkien aikojen paksuin *Roope-setä*. Sillä juhlistettiin Roope Ankka -hahmon 60-vuotissyntymäpäivää.

Vuoden 2008 ensimmäisessä numerossa ilmestyi lyhennetty näköispainos kaikkien aikojen ensimmäisestä *Roope-sedästä*, koska lehti täytti 30 vuotta.

Tammikuussa 2012 lehden koko muuttui: sivumäärä pysyi samana, mutta leveys ja korkeus kasvoivat parilla sentillä, jotta *Topolino*-lehden tarinoita voitaisiin hyödyntää paremmin.

Vuonna 2012 lehden levikki oli 73 094 (LT 2012). Vuonna 2016 levikki oli supistunut 42 587:ään.

Vuonna 2017 lokakuussa Sanoma-konserni ilmoitti, että se lopettaa *Roope-sedän* julkaisemisen ja tuo tilalle uuden *DuckTales*-lehden, jonka tilaajiksi *Roope-sedän* tilaajat siirretään automaattisesti. Viimeinen numero 10/2017 (#454) ilmestyi joulukuussa 2017.

Lähteet
-------

1. 1 2 3 4  Suomi: Roope-setä *Inducks-tietokanta*. Viitattu 13.2.2019.
2. ↑  Henri Häkkilä: Päätoimittaja Aki Hyyppä kertoo Roope-sedästä ja DuckTalesista *Ankkalinnake*.  12.10.2017.  Arkistoitu 13.2.2019. Viitattu 13.2.2019.
3. ↑  Levikkitilastot Levikintarkastus Oy. Viitattu 6.11.2013.
4. ↑  Sarpola, Laura: Hyvästit Roope-sedälle: nostalginen sarjakuvalehti lopettaa - uskolliset tilaajat harmissaan *Iltalehti*.  19.10.2017. Viitattu 19.10.2017.

Aiheesta muualla
----------------

* Inducksin listaus Roope-setä -lehdistä.